Yamanda isyonchilar AQSh elchixonasining mashinalarini tortib olgan
Amerika diplomatlari Yamanni tark etishi ketidan isyonchi xutilar elchixonaga qarashli mashinalarni egallab olgan.
Davlat departamentining bildirishicha, Amerika elchixonasi xodimlari seshanba kuni poytaxt Sanodan evakuatsiya qilingan. Amerikalik diplomatlar ketgani zahoti isyonchi guruhlar elchixonaga qarashli avtomobillarni egallab olgan. Britaniya o'z fuqarolarini bugun, chorshanba ko'chirishga kirishgan. Fransiya elchixonasi juma kuni yopiladi. Yaman mana bir necha oydirki siyosiy tanazzul girdobida. O'tgan oy aholisi asosan sunniylardan uborat bu davlatda shia isyonchilar Prezident Abdu Rabbo Mansur Hadining qarorgohini qamal qilgan, natijada rahbar va Vazirlar Mahkamasi iste'foga chiqqan edi. O'tgan juma isyonchilar butun davlatda nazoratni o'rnatganini da'vo qilib chiqdi. Amerika Davlat departamenti Yamanda tinchlik, farovonlik va barqarorlikni ta'minlash yo'lida ishlashda davom etishini bildirmoqda. Sanoda ahvol yaxshilangani zahoti elchixonalar qayta ishga tushadi, deydi Davlat departamenti matbuot kotibi Jen Psaki. Pentagonning tan olishicha, Yamandagi siyosiy tartibsizlik Amerikaning aksil-terror amaliyotlariga halaqit bermoqda. Biroq Amerika harbiylari Yaman armiyasini mashqdan o'tkazib, al-Qoidaga qarshi havo zarbalarini davom ettiradi.